**Predstavitev ekipe, ki bo upravljala Krajinski park Tivoli, Rožnik in Šišenskih hrib**

**Andrej Verlič, strokovni vodja upravljanja Krajinskega parka**

je Ljubljančan, strokovnjak za urbano gozdarstvo. To je področje, ki se ukvarja z drevesi in gozdom v mestu ter njegovi neposredni okolici. Doktoriral je na temo dejavnikov kakovosti in varnosti rekreacije v urbanem gozdu na območju Krajinskega parka Tivoli, Rožnik in Šišenski hrib.

Na Gozdarskem inštitutu Slovenije je deset let delal kot raziskovalec na projektih, ki so na različne načine prispevali k ohranjanju gozda. Območje krajinskega parka zelo dobro pozna, saj je zadnja leta sodeloval pri spremljanju stanja gozda, raziskoval kazalnike kakovosti in varnosti rekreacije ter se posvečal ozaveščanju in ukrepanju zoper invazivne tujerodne rastlinske vrste v gozdu. Delovno je krajinski park prehodil po dolgem in počez, analiziral podrobne ortofoto posnetke ter lidarske in satelitske podatke območja. S parkom je povezan tudi zasebno: po območju teče, sprehaja psa, včasih je v njem tudi redno fotografiral.

Že več let izvrstno sodeluje s kolegi z Zavoda za gozdove Slovenije, z Mestne občine Ljubljana, predvsem z Oddelka za varstvo okolja, in tistimi, ki delajo z gozdom.

**Saša Vochl – naravovarstvena nadzornica**

Odraščala sem v Ljubljani, v Trnovem. Študirala sem na Biotehniški fakulteti v Ljubljani - univerzitetna diplomirana inženirka gozdarstva. Leta 2010 sem se zaposlila na Gozdarskem inštitutu Slovenije (GIS). V sedmih letih sem se srečala z različnimi tematikami, med katerimi bi izpostavila preprečevanje požarov, kmetijsko – gozdarske sisteme, gozdne inventure, gozdno gospodarsko načrtovanje, spremljanje zdravstvenega stanja gozdov in upravljanje z bobrom. Kot del ekipe Gozda eksperimentov (deluje na GIS) sem se redno srečevala z izobraževanjem in interpretacijo narave ter znanstvenih dognanj za različno ciljno publiko kot tudi z gozdno pedagogiko. V svojem delu vedno iščem strast, nove izzive in smisel. Prosti čas najraje preživljam v naravi, v krogu družine in prijateljev, psičke Oke, s taborniško rutko okrog vratu, z dobro knjigo ali v tekaškem koraku.

*V: Zakaj ste si želeli postati naravovarstvena nadzornica?*

O: Rada sem v naravi, obdana z ljudmi in živalmi. Do vseh čutim veliko naklonjenost. Ni lepšega kot začeti dan pod krošnjami dreves, kjer srečaš zadovoljne ljudi in te za piko na »i« še čisto od blizu »preveri« radovedni srnjak. Teh trenutkov se nikoli ne naveličam. Ker sem bolj praktik kot teoretik, zanimajo pa me zelo različne stvari, mi v parku nikoli ni dolgčas. Imam srečo, da lahko vsak dan vstopim v eno najbolj prostornih, svetlih in zračnih pisarn, z veliko zelenja, v kateri ne zmanjka presenečenj in kjer me vedno znova pričaka kakšen nov zanimiv sodelavec bodisi v človeški, rastlinski ali živalski podobi.

*V: Kako izgleda vaš dan v parku?*

O: Ob svojih obhodih kar nekajkrat dnevno zamenjam različne vloge. Ker v svojem nahrbtniku nosim nekaj opreme,  lahko opravim manjša vzdrževalna dela. Že ob naslednjem koraku pa se lahko iz vzdrževalca prelevim v interpretatorja narave in odgovarjam na najrazličnejša vprašanja. Najbolj me presenečajo vprašanja otrok. Bi znali odgovoriti na vprašanje »Koliko je star grmiček borovnice?«.

Obhode najraje začenjam zgodaj zjutraj, ko se park prebuja v nov dan. Takrat še srečaš živali, ki se pred dnevnim vrvežem začenjajo umikati v varno zavetje gozda. S svojim delom pa začenjajo vzdrževalno osebje. Z njimi se rada srečujem, saj z zadovoljstvom in z roko v roki skupaj z naravo skrbijo, da nas park prav vsak dan pričaka v svoji najlepši opravi.

**Luka Šparl – višji naravovarstveni svetovalec**

Rojen na Ptuju, svoj študij sem začel na Fakulteti za znanosti o okolju, kasneje sem ga nadaljeval na Fakulteti za naravoslovje in matematiko, kjer sem leta 2016 zaključil študij in pridobil naziv mag. biologije in ekologije z naravovarstvom.

Že vse od otroštva večino svojega prostega časa preživim v naravi, na terenu. Sprva sem se začel zanimati za zdravilna zelišča, kasneje me je pritegnil čudoviti svet gliv. Že vse od leta 2010 se poglobljeno ukvarjam s preučevanjem ekologije in taksonomije gliv, ter varstva narave širše. Pri slednjem mi koristijo bogate organizacijske izkušnje in komunikacijske sposobnosti, saj je prav približanje narave ljudem tisto, kar je ključno za njeno uspešno ohranjanje.  
Moja prva zaposlitev je bila na Zavodu za gozdove. Sem član večih nevladnih organizacij. Zelo rad kuham, raziskujem dobro glasbo in plešem. Uživam v odkrivanju naše prelepe Slovenije, rad zahajam v hribe in sem športno aktiven.

*V: Kako vidite svojo vlogo v strokovni službi krajinskega parka?*

O: Kot varstveni biolog in ekolog, sem tisti, ki v največji meri skrbim za zbiranje, pridobivanje in analizo podatkov o pestrosti živega sveta na območju Parka. Vso to delo dobi pravi smisel šele s predstavitvijo in približanjem narave kar najširši javnosti. Pomembno sodelujem tudi pri povezovanju deležnikov v parku ter uspešni komunikaciji z obiskovalci in lastniki parcel.

Moja velika želja je, da občani in obiskovalci razumejo krajinski park kot izjemno vrednoto širšega javnega pomena. Krajinski park je tukaj zaradi vseh nas, narave v prvi vrsti ne varujemo zaradi vseh izjemnih organizmov samih, temveč z njihovim ohranjanjem močno izboljšujemo življenjsko okolje prebivalcev Ljubljane.

*V: Kakšen je vaš pogled na krajinski park v prihodnosti?*

O: Krajinski park bo ostal osrednja zelena oaza in mesto sprostitve ter rekreacije v urbani Ljubljani. V parku bodo potekale številne izobraževalne aktivnosti in kulturni dogodki, s čimer bomo nadgradili aktualno široko in pestro ponudbo, ki je na voljo obiskovalcem in prebivalcem mesta. Za ohranjenost naravnega okolja in kulturne krajine so zaslužni številni posamezniki, ki so že v preteklosti razumeli izrazito dodano vrednost širšemu območju. Naša velika priložnost je, da z uspešnim upravljanjem ohranimo in še izboljšamo trenutno stanje. za vse bodoče generacije, ki prihajajo za nami. To je izziv, ki ga sprejemamo z veliko odgovornostjo, in mislijo na vse prihodnje generacije. Trdno sem prepričan, da bomo tako uspešni tudi v prihodnje, želel bi, da krajinski park Tivoli, Rožnik in Šišenski hrib širi mnoge dobre prakse tudi daleč izven meja Ljubljane in Slovenije.

**Mateja Nose Marolt – naravovarstvena svetnica**

Rojena v Ljubljani, študirala na Biotehniški fakulteti v Ljubljani - univerzitetna diplomirana biologinja. Leta 2014 zaključila še podiplomski študij varstva naravne dediščine.

Poklicno pot sem začela na Društvu za opazovanje in proučevanje ptic Slovenije, kot vodja projektov, kasneje kot sodelavka za odnose z javnostmi. Delo sem nadaljevala na Zavodu za varstvo narave, tudi kot sodelavka za odnose z javnostmi – izvajala številne promocijske, komunikacijske in izobraževalne aktivnosti, tudi na številnih evropskih projektih, pri izvajanju katerih sem sodelovala. Sem avtorica ali soavtorica številnih poljudnih naravovarstven publikacij, ki jih izdal Zavod za varstvo narave.

Svoj prosti čas najraje preživljam z družino – predvsem v naravi - na kolesu, v kajaku ali peš. Ljubim dobro glasbo. Sem članica Društva za opazovanje in proučevanje ptic Slovenije.

*V: se vam zdi, da je Krajinski park Tivoli, Rožnik in Šišenski hrib dobro poznan, ali potrebuje dodatno promocijo?*

O: Ne, mislim da je meščanom pa tudi obiskovalcem Ljubljane, pa naj bodo to Slovenci ali tujci, parka ni treba posebej predstavljati. Sloves bogastva urbanega gozda na eni strani in mestnega parka na drugi je velik. Za park imamo oceno, da ga letno obišče 2 milijona obiskovalcev. Mislim, da je že samo to dovolj zgovoren podatek, da parka ni treba posebej oglaševati in predstavljati. To pa še ne pomeni, da na komunikaciji ne rabimo nič delati. Za dobro in učinkovito upravljanje je nujno vključiti vse deležnike v prostoru. Začela bom z lastniki zemljišč, sodelovanje z njimi – z roko v roki – bo ključnega pomembna za učinkovito upravljanje. Tu je okrog 20 stanovanjskih hiš, več izobraževalnih, znanstvenih in kulturnih ustanov, gostinski lokali in športni objekti – vsi so za nas kot upravljalca zelo pomembi.

*V: Kaj po vaše najbolj pritegne obiskovale Krajinskega parka?*

O: Prebivalci in obiskovalci Ljubljane v krajinskem parku najbolj cenijo neposredno bližino narave. Gre za izjemno sožitje med pozidanim delom mesta in parkom Tivoli ter gozdnimi površinami Rožnika in Šišenskega hriba vse do Koseškega bajerja. Številni se tu rekreirajo, sprehajajo in občudujejo naravo, pa tudi kulturni del parka, ki se skoncentriran v tem parkovnem delu. Park ima velik izobraževalni potencial – tako za bližnje šole, kot tudi za splošno javnost. Vsekakor pa je območje krajinskega parka močno zasidrano v zavesti prebivalcev Ljubljane in širše okolice ter predstavlja svojevrstno identiteto mesta Ljubljane.